निरन्तर बढ़ती जाती आत्मकेन्द्रिता व स्वार्थपरता की प्रवृत्ति अब हमारे समाज के अन्य क्षेत्रों की भाँति शिक्षा के क्षेत्र को भी प्रभावित करने लगी है। समूचे राष्ट्र, पूरे समाज अथवा समूचे शिक्षा-तंत्र की प्रगति व प्रभावोत्पादकता को लक्ष्य मानने के बजाय अब शिक्षा के क्षेत्र में भी अधिकांश लोग सफलता का अर्थ छात्र विशेष या संस्था विशेष की सफलता समझने के अभ्यस्त होते जा रहे हैं। किसी परीक्षा में कोई उच्च स्थान प्राप्त करना अथवा किसी व्यवसाय विशेष के उच्च अध्ययन हेतु उसे कहीं प्रवेश दिलवा देना ही जैसे अधिकांश अभिभावकों का एकमात्र लक्ष्य होता जा रहा है। संस्था-प्रधान भी समाज अथवा राष्ट्र के निर्माण या प्रगति में उनकी संस्था के समूचे योगदान को रेखांकित करने के बजाय अब केवल परीक्षा परिणामों के प्रतिशत अथवा योग्यता सूची में दर्ज़ होने वाले उनके छात्रों के नामों को ही उनकी सर्वोच्च उपलब्धियों के रूप में प्रस्तुत करने में कोई संकोच अनुभव नहीं करते।